“แอปเปิ้ล” โชว์มั่น! เอาตัวรอดคดี EU ฟ้องภาษีย้อนหลัง 5 แสนล้าน
"แอปเปิ้ล" โชว์มั่น! เอาตัวรอดคดี EU ฟ้องภาษีย้อนหลัง 5 แสนล้าน
31 ส.ค. 2559

สำนักข่าวเอเอฟพีและไฟแนนเชียลไทม์สรายงานว่า แอปเปิล บริษัทเทคโนโลยียักษ์ใหญ่สัญชาติสหรัฐจากซิลิคอนแวลลีย์ แถลงเมื่อวันที่ 31 สิงหาคมว่า จะต่อสู้กับข้อเรียกร้องของสหภาพยุโรป (อียู) ที่ให้จ่ายภาษีย้อนหลังในไอร์แลนด์มากเป็นประวัติการณ์ที่ 13,000 ล้านยูโร (ราว 500,000 ล้านบาท) ซึ่งเป็นย่างก้าวที่รัฐบาลสหรัฐเตือนว่า อาจกระทบกระเทือนต่อความสัมพันธ์ทางการค้าระหว่างสองฟากฝั่งมหาสมุทรแอตแลนติก
อียูระบุว่า แอปเปิล บริษัทที่มีมูลค่าการตลาดสูงที่สุดของโลก หลีกเลี่ยงภาษีแทบจะทั้งหมดในการทำธุรกิจในอียูด้วยการทำข้อตกลงที่ไม่ชอบด้วยกฎหมายกับรัฐบาลไอร์แลนด์ ซึ่งทำให้ทางบริษัทมีข้อได้เปรียบต่อคู่แข่งอย่างไม่เป็นธรรม
ด้านแอปเปิลกับรัฐบาลไอร์แลนด์ตอบโต้ว่าจะอุทธรณ์คำตัดสินของกรรมาธิการยุโรปที่แอปเปิลระบุด้วยว่า คำสั่งดังกล่าวจะทำให้ยุโรปสูญเสียการจ้างงานไป ขณะที่ทำเนียบขาวของสหรัฐเตือนว่า เรื่องนี้เป็นมาตรการจากการตัดสินใจเพียงฝ่ายเดียวของอียู
หุ้นของแอปเปิลในดัชนีแนสแด็กปิดร่วงลง 0.77 เปอร์เซ็นต์มาอยู่ที่ 106 ดอลลาร์สหรัฐต่อหุ้น ทำให้รวมแล้วหุ้นแอปเปิลร่วงลงมากกว่า 3 เปอร์เซ็นต์ในรอบ 2 สัปดาห์ก่อนหน้าที่จะมีคำตัดสินออกมา
“การตัดสินใจครั้งนี้เป็นการส่งสารที่ชัดเจนว่า ชาติสมาชิกอียูไม่สามารถให้ผลประโยชน์ทางภาษีกับบริษัทที่ได้รับเลือก ไม่ว่าจะเป็นของยุโรปหรือของต่างชาติ ใหญ่หรือเล็ก” นางมาร์เกรอเธ เวสเตเกอร์ กรรมาธิการด้านการแข่งขันของอียูกล่าว และว่า “การสอบสวนของกรรมาธิการพบว่า ไอร์แลนด์ให้ผลประโยชน์ทางภาษีที่ไม่ชอบด้วยกฎหมายแก่แอปเปิล ซึ่งทำให้บริษัทจ่ายภาษีน้อยกว่าธุรกิจอื่นๆ อย่างมากในช่วงหลายปีที่ผ่านมา”
ทั้งนี้ ไอร์แลนด์ดึงดูดบริษัทข้ามชาติด้วยการเสนอข้อตกลงทางภาษีที่เอื้อประโยชน์ให้ทั้ง 2 ฝ่าย นั่นคือแลกกับการสร้างงานและเงินลงทุน ทว่าหลังการสอบสวนเป็นเวลา 3 ปี อียูระบุว่าข้อตกลงกับแอปเปิลละเมิดกฎหมายของอียูในเรื่องความช่วยเหลือของภาครัฐ
ผลการตัดสินดังกล่าวมีขึ้นท่ามกลางความตึงเครียดระหว่างสหรัฐกับอียูในเรื่องการสอบสวนตามกฎหมายป้องกันการผูกขาดของอียูที่พุ่งเป้าต่อบริษัทยักษ์ใหญ่ของสหรัฐหลายแห่งอาทิ กูเกิล อเมซอน แมคโดนัลด์ สตาร์บัคส์ และเฟียตไครส์เลอร์
ด้านนายทิม คุก ประธานเจ้าหน้าที่บริหาร (ซีอีโอ) ของแอปเปิลแสดงความมั่นใจว่า คำพิพากษาดังกล่าวจะถูกเพิกถอนโดยเสริมว่าแอปเปิลเป็นผู้เสียภาษีรายใหญ่ที่สุดของไอร์แลนด์ ของสหรัฐและของโลก ขณะที่นายไมเคิล นูแนน รัฐมนตรีคลังไอร์แลนด์กล่าวว่าคำพิพากษานี้ “แปลกประหลาด” และเป็นการใช้อำนาจทางการเมืองของคณะกรรมาธิการในการก้าวก่ายอำนาจอธิปไตยด้านภาษีของชาติสมาชิก